google/wiki40b huggingface dataset:
ז'יגמונד סאנה

ז'יגמונד סאנה (בהונגרית: Zsigmond Szana, בגרמנית: Sigmund Szana, ברומנית: Sigismund Szana, שמו בלידה ז'יגמונד זילברשטיין - Zsigmond Silberstein ‏, 23 ביוני 1870 טימישוארה - 24 במאי 1929 שיקגו) היה
איש עסקים, בנקאי ונדבן יהודי אוסטרו-הונגרי ואחר כך רומני, יליד באנאט.
הוא הקים את "טימישאורה - חברה בנקאית ומסחרית בע"מ" ששיחקה תפקיד חשוב בחיים הכלכליים של חבל באנאט בתחילת המאה ה-20. סאנה כיהן לתקופה כיושב ראש איגוד התעשיינים מבאנאט ואחר כך כיושב ראש שותף של האיחוד הכללי של התעשיינים ברומניה.

ביוגרפיה

ז'יגמונד סאנה נולד בטימישוארה, אז באוסטרו-הונגריה, במשפחה היהודית זילברשטיין ששינתה את שמה ל"סאנה". הוא למד באקדמיה למסחר בבודפשט ובמכללה למסחר בברלין.
בשנת 1894 בגיל 24 הוא ביצע את השקעתו הרצינית הראשונה בבית החרושת לגפרורים, למשחות לעגלות ולמוצרים כימיים בטימישוארה, מפעל שהוקם בשנת 1883 בשכונת יוזפין, על ידי איש העסקים קארל שטיינר הבן. מפעל זה הפך למפעל לגפרורים הגדול בכל הונגריה. בשנת 1899 התמנה סאנה למנהל המפעל. 
מאוחר יותר, בשנת 1906, הקים סאנה את החברה הבנקאית והמסחרית טימישוארה (Temeswarer Bank und Handels AG) שנודעה כ"בנק טימישוארה" או "בנק סאנה". חברה זו הייתה לתאגיד הבנקאי הגדול בטימישוארה, ואולי בדרום ממלכת הונגריה.
בנק סאנה היה מעורב בפיתוח התעשייה המקומית, כשבשליטתו נמצאו מפעלים כמו 
"Industria Lânei" (ILSA) ("תעשיית הצמר") (החל משנת 1913),בית החרושת לשוקולד "קנדיה", המפעלים "לומינה" (האור) ו"דורה בע"מ"(לימים מפעל "אלקטרובאנאט"), מבשלת הבירה (החל משנת 1912), טחנת הקמח "בגה" (בעבר - "הונגריה")
ואחרים, שבהם הועסקו כ-1000 עובדים.
בשנת 1913 האדריכל יוזף קרמר תכנן את הבניין המרכזי של בנק טימישוארה, בניין שנודע כ"בניין סאנה" בככר ספנטול גאורגה (גאורגיוס הקדוש) במרכז טימישוארה. 
בשנת 1908 נבחר ז'יגמונד סאנה ליושב ראש איגוד התעשיינים של חבל באנאט. כמו כן התמנה לסגן קונסול ואחר כך לקונסול הכבוד של בריטניה בטימישוארה. בשנים 1914-1913 ניהל סאנה את השלוחה בווינה של הבנק האנגלי-הונגרי, ובשנת 1920 את השלוחה של חברת Gea בבודפשט. 
סאנה נודע גם כמצנט, שתמך בספרות ובאמנויות.הוא נמנה עם מייסדי האגודה "ידידי המוזיקה" בטימישוארה. היה אחד מיושבי הראש השותפים של "הבית ההונגרי" בטימישוארה.
סאנה נפטר מאוטם שריר הלב בשיקגו בעת ביקור עסקים. 
הוא הובא לקבורה בבית העלמין היהודי בטימישוארה. קברו, הבנוי משיש מרושקיצה, עוצב על ידי הפסל פרנץ מגיישי.
אנכרטא

אנכרטא (Encarta) הייתה אנציקלופדיה ממוחשבת שיצאה לאור על ידי חברת מיקרוסופט והייתה פעילה בין השנים 1993–2009, תחילה בהפצה על גבי CD-ROM, אחר כך על גבי DVD, ולבסוף כאתר אינטרנט למנויים.

האנציקלופדיה

אנכרטא הייתה אנציקלופדיית מולטימדיה מודרנית המהווה למעשה מיזוג של שלוש אנציקלופדיות מודפסות: פאנק וונגליס, קולייר וה-New Merit Scholar. אנכרטא הייתה אנציקלופדיית המולטימדיה הנמכרת ביותר, בהתבסס על נתוני המכירות בארצות הברית בין ינואר 2000 לפברואר 2006. בשנת 2008 הכילה האנציקלופדיה כ-66,000 ערכים, שכללו טקסט תמונות, סרטונים, קטעי מוזיקה, איורים, מפות תוכן מקוון, ועוד.
האנציקלופדיה יצאה לאור בשפות אנגלית, ספרדית, הולנדית, איטלקית, פורטוגזית, יפנית, גרמנית, וצרפתית. בין השפות היה קיים שוני מסוים, באשר לאופי הערכים שהופיעו בהם.

סגירת אנכרטא

במהלך שנת 2009 החלה מיקרוסופט בתהליך סגירה לאנציקלופדיה, שהגיע לסיומו בשנת 2011. קיימת סבירות גבוהה כי דעיכתה וסגירתה של אנכרטא נבעה בין היתר ובעיקר מצמיחתה והתפשטותה של ויקיפדיה, אך דובר מטעם מיקרוסופט סירב לענות כאשר נשאל לחלקה של ויקיפדיה בעניין.
ויליאם ויקרי

שנותיו הראשונות

ויקרי נולד בויקטוריה, קולומביה הבריטית, ולמד בתיכון באנדובר , מסצ'וסטס. לאחר קבלת התואר הראשון במתמטיקה מאוניברסיטת ייל בשנת 1935, המשיך להשלמת תואר שני בשנת 1937 ולתואר דוקטור בשנת 1948, באוניברסיטת קולומביה, שם נשאר במשך רוב הקריירה.

קריירה

ויקרי היה הראשון שהשתמש בכלים של תורת המשחקים כדי להסביר את הדינמיקה של מכירות פומביות. במאמר פורץ דרך ניסח ויקרי כמה שיוויי משקל במכירה פומבית, וסיפק תוצאה ראשונית של תיאורית תוחלת הרווח השווה (Revenue Equivalence Theorem). משפט תוחלת הרווח השווה נותר המרכזי בתורת המכרזים המודרנית. מכרז ויקרי נקרא על שמו.
ויקרי עבד גם על תמחור גודש, הרעיון שצריך לתמחר כבישים ושירותים אחרים כך שהמשתמשים יראו את העלויות הנובעות משימוש בשירות המנוצל במלואו כשיש עדיין ביקוש. תמחור גודש מאותת למשתמשים להתאים את התנהגותם או למשקיעים להרחיב את השירות על מנת להסיר את האילוץ. התאוריה יושמה לאחר מכן בחלקה בלונדון.
ויקרי כתב כי החלפת מיסים על ייצור ועבודה ("כולל מס על פיתוח הקרקע") במס שווי מקרקעין "תשפר משמעותית את היעילות הכלכלית של האזור". ויקרי טען עוד כי למס שווי מקרקעין לא יהיו השפעות שליליות וכי החלפת מיסים קיימים במס הקרקעות תגדיל את התפוקה המקומית כך שמחירי הקרקעות יעלו במקום ליפול.
הפילוסופיה הכלכלית של ויקרי הושפעה מג'ון מיינרד קיינס והנרי ג'ורג'. הוא היה מבקר חריף של בית הספר לכלכלה בשיקגו והיה קולני בהתנגדות למיקוד הפוליטי בהשגת תקציב מאוזן ובמאבק באינפלציה, במיוחד בתקופות של אבטלה גבוהה. בעבודתו תחת הגנרל דאגלס מקארתור, ויקרי סייע להשגת רפורמה אגררית ביפן.
לויקרי היו הרבה סטודנטים לתארים מתקדמים מאוניברסיטת קולומביה.

חיים אישיים

ויקרי התחתן עם ססיל תומפסון בשנת 1951. הוא היה קווייקר. הוא נפטר בהריסון, ניו יורק  בשנת 1996 מאי ספיקת לב.
טינקרבל וסוד הכנפיים

תקציר העלילה

הסרט מספר על טינקרבל הנכנסת אל תוך העולם האסור של חורשות החורף המסתוריים. בחורשת החורף המסתוריים טינקרבל פוגשת חברים חדשים ואת פיית השלג פריווינקל אשר מתברר שהיא אחותה התאומה. יחד הן יוצאות עם חבריהן ליערות החורף בחיפוש אחר סוד כנפי הפיות.
אסף הרץ

ביוגרפיה

אסף הרץ בוגר תיכון "היובל" בהרצליה ובוגר "להקת על הבמה" בעיר.
בין השנים 2011–2013 גילם את גדי צימבל במשך שלוש העונות של סדרת הנעורים של Yes, אליפים" בערוץ הילדים.
בשנת 2012 זכה הרץ במקום הראשון בתוכנית הריאליטי "רוקדים עם כוכבים" לצד הרקדנית מאשה טרויאנסקי. מאוחר יותר באותה שנה, לוהק להשתתף במופע חנוכה "spy פסטיגל".
בקיץ 2013 הנחה את תוכנית הקיץ של ערוץ הילדים "הבנים והבנות" לצדו של עומר דרור. באותה שנה נבחר לפרזנטור של רשת נעלי TOGO לצד עדי הימלבלוי, עם סכום של 80,000$ לשנה. באותה שנה השתתף בסרט הקולנוע "שש פעמים" שזכה לשבחים רבים.
הוא שיחק בתיאטרון הרצליה במחזה "החתול במגפיים". כמו כן שיחק במחזות "Welcome to the 60’s", "החוש השישי", "סוד הגן הנעלם", "שמשון ודלילה", "צ'כונה", "חשמלית ושמה תשוקה", "מזריץ" ו"הנחשול". השתתף עם עומר דרור בשעשועון "כלוב הזהב" בסבב ה-V.I.P.
בשנת 2014 הופיע הרץ עם רועי ראמי, רון בקל, יובל גנץ ועומרי שני, בסיבוב הופעות משלו. באותה שנה הוא לוהק למופע "המגזימנים" לצידם של דנה פרידר, איזי ועמית פרקש עם שירים של עוזי חיטמן. בחנוכה אותה שנה הופיע בהצגה "עמי ותמי - הרפתקה מתוקה" לצד ליאור כהן וניקול ראידמן וגילם את עמי.
בשנים 2016-2014, שיחק אסף בתפקיד ראשי בסדרה "שכונה" במשך 2 עונות בערוץ ניקלודיאון למנויי HOT אותה יצר גיורא חמיצר. בסדרה הוא מגלם דמותו של איתן שרוני.
בחנוכה 2015 הופיע הרץ במחזמר "המכבים" בתפקיד שמעון, לצד לי בירן, דנה פרידר ורינת גבאי. בחנוכה 2017 גילם את אלאדין במחזמר "אלאדין והנסיכה יסמין".
פובליוס רוטיליוס רופוס

פובליוס רוטיליוס רופוס (157 לפנה"ס - ?) היה מדינאי, מצביא והיסטוריון  רומאי.
רופוס נולד בסביבות 157 לפנה"ס. בצעירותו למד אצל הפילוסוף הסטואי פנאיטיוס ואצל המשפטן והמדינאי הרומאי פובליוס מוקיוס סקאיוולה, שני מורים שהייתה להם השפעה רבה על חייו. 
במהלך מלחמת נומנטיה, שהתחוללה בין השנים 132 - 134 לפנה"ס, שימש רופוס כטריבון צבאי בצבא הרומי תחת פיקודו של סקיפיו אימיליאנוס. בשנת 115 לפנה"ס הוא ניסה להיבחר לקונסולט, ללא הצלחה. 
כאשר נבחר קווינטוס מטלוס בשנת 109 לפנה"ס למשרת הקונסול ונשלח לנומידיה במטרה לנצח במלחמת יוגורתה, אחת מפעולותיו הראשונות הייתה מינוי רופוס לאחד משני סגניו (השני היה גאיוס מריוס).הוא בחר ברופוס הודות לשם שזה רכש לעצמו בקרב החוגים הצבאיים ברומא של קצין מצוין ובעל משמעת למופת. רופוס ומריוס לקחו חלק גדול ומשמעותי בארגונו מחדש של הצבא הרומי באפריקה.
בשנת 108 לפנה"ס, השתתף רופוס בקרב מותול נגד הנומידים ופיקד על אחת מיחידותיו של מטלוס. במהלך הקרב הצליחה יחידתו של רופוס להביס את כוחו של המצביא הנומידי בומילקר, שכלל את כל פילי המלחמה של הנומידים. כל הפילים הנומידים הומתו או נלקחו בשבי על ידי רופוס, מה שתרם לניצחון הרומאים בקרב והעניק לרופוס תהילה רבה.
בשנת 105 לפנה"ס נבחר רופוס למשרת הקונסול. הישגו הגדול במהלך כהונתו הייתה תוכנית האימונים שיצר לצבא הרומי. האימונים הצבאיים החדשים, שעיקרם היה שיפור יכולת הלחימה של החייל הבודד, התבססו על תוכניות האימונים של הגלדיאטורים והיוו נדבך חשוב ברפורמה הצבאית שערך גאיוס מריוס מאוחר יותר בצבא הרומי. 
בשנה זו, גנאיוס מאליוס מאקסימוס, שותפו לקונסולט של רופוס, נחל מפלה כבדה נגד הקימברים באוראוסי. ניצחון הקימברים סיכן את איטליה בכלל ואת רומא בפרט ורופוס נאלץ להוציא צו שמנע את יציאתם של גברים מעל גיל 35 מאיטליה. המשבר נפתר מאוחר יותר על ידי מריוס, ששימש כקונסול בשנה שאחרי והנחיל לקימברים ולבני בריתם מפלה מוחלטת. 
בשנת 94 לפנה"ס שירת רופוס כלגאטוס בפרובינקיית אסיה תחת קווינטוס מוקיוס סקאיוולה, בנו של מורו לשעבר. השניים הנהיגו מנהל תקין והגנו על תושבי הפרובינקיה מהמוכסנים הרומים, בני מעמד הפרשים. מעשיו של רופוס יצרו לו אויבים רבים בקרב בני מעמד זה ששלטו בתקופה זו בבתי המשפט. בשנת 92 לפנה"ס, עם חזרתו לרומא, הוא הועמד לדין באשמת ניצול תושבי פרובינקיית אסיה. האשמה הייתה מופרכת, אולם רופוס בחר שלא להגן על עצמו בבית המשפט. מהלך זה אפשר לפרשו כצעד שנועד להביע את חוסר אמונו המוחלט ביכולתו לזכות בבית דין שנשלט על ידי אויביו. הוא הורשע ונידון לגלות. עיוות הדין במשפטו של רופוס הגביר את המתח בין מעמד הסנאטורים לבין מעמד הפרשים, שנאבקו על השליטה במערכת המשפט.
רופוס בחר להשתקע בסמירנה (איזמיר של ימינו) שבפרובינקיית אסיה, בקרב אלו שהוא הואשם בניצולם, שם הוא התקבל בכבוד רב ושם כנראה סיים את חייו. 
במהלך שהותו בסמירנה כתב רופוס מספר ספרי היסטוריה, ספר זיכרונות ומספר חיבורים בנושאים משפטיים. אף על פי שאף אחד מאלו לא שרד, ידוע שהם שימשו כמקורות לסופרים רומאים אחרים. האוטוביוגרפיה של רופוס שימשה כאחד ממקורותיהם של ההיסטוריונים גאיוס סאלוסטיוס קריספוס ופלוטארכוס.
משה הכהן אבן ג'יקטילה

משה בר שמואל הכהן אבן ג'יקָטילה (או הרמ"ך או משה הנקדן) (1020, קורדובה, ח'ליפות קורדובה – 1080, סרגוסה, טאיפת סרגוסה של שושלת בָּנוּ הוּד), זרע למשפחת כוהנים מיוחסת, היה פרשן המקרא, פייטן, ומדקדק.

דרכו בפרשנות

הרב משה חיבר פירושים בערבית על רוב ספרי המקרא, ואף הבהיר בהקדמתו לתרגום שחיבר לספריו של רבי יהודה חיוג' כי הצורך לכתוב חיבורים בתחומי הלשון והפרשנות בשפה הערבית דווקא, נובע מדלותה של השפה העברית לעומת הערבית.
ג'יקטילה ייחס את הנבואות בפרקים מ' ואילך בספר ישעיהו לתקופת בית שני, ודבריו אלו אשר הובאו בפירושו של האבן עזרא לישעיהו פרק מ' פסוק א': "ואלה הנחמות הראשונות, מחצי הספר על דעת רבי משה הכהן נוחו עדן, על בית שני". בעוד הפרשנים המסורתיים אינם רואים כל בעיה בנבואות מתקופה אחת על תקופה שנייה, מוצאים חוקרי ביקורת המקרא בדברים אלו הוכחה לכך שספר ישעיהו נכתב על ידי שני נביאים בעלי שם זהה.
פירושיו של אבן ג'יקטילה קובצו על ידי שמואל אברהם פוזננסקי. שיריו, שמהם שרדו רק עשרה, כתובים במשקל ובהם, שירי קודש, שירי ידידות, שירי חשק ושירי יין.
שיר היין של משה אבן ג'יקטילה נקרא "מי זה בא בגיל ושמחה", והוא מתחיל בחרוז:
"בָּא יַיִן אֲשֶׁר מִנְיָנוֹ

שִׁשִּׁים וַעֲשָׂרָה,

יָצָא סוֹד וְהוּא עִנְיָנוֹ,

גַּם הוּא בַּסְּפִירָה".
בריגיט ברקס

בריגיט ברקס (בגרמנית: Brigitte Berx; נולדה בשנת 1962) היא דוגמנית עבר גרמנייה.

ביוגרפיה

ברקס גדלה בדיסלדורף, גרמניה.
היא נבחרה ב-1984 למיס הריין התחתון (Niederrhein), ולאחר מכן נבחרה גם למיס נורדריין-וסטפאליה. היא הוכתרה למיס גרמניה בטקס שנערך באולם בלוקסמבורג.
בתחרות מיס תבל 1984 עלתה לשלב עשר המועמדות האחרונות בחצי הגמר. בקרב העיתונאים שסיקרו את התחרות נפוצה השמועה על פיה עברה ניתוח הגדלת חזה, דבר שזכה להפרכה מצידה.
באותה שנה היא גם הייתה נציגת גרמניה במיס עולם, ועלתה בין חמש עשרה המועמדות שהגיעו לחצי הגמר.
היא הופיעה ב-"Stars in der Manege", אירוע צדקה שנתי הנערך במינכן, והשתתפה גם בתוכנית "Verstehen Sie Spaß?" בה מצולמים אנשים במצלמה נסתרת.
ברקס היא בעלת בוטיק אופנה יוקרתי ומתגוררת בקלן.
אבישר הר-שפי

אבישר הר-שפי (נולד ב-1973) הוא משורר ישראלי, מחנך, עורך ספרותי וד"ר לספרות הזוהר.

ביוגרפיה

הר-שפי הוא בנם של דב, בעל מפעל אריזות בבית-אל, ופעיל מנהיגות יהודית, וד"ר בטחה הר-שפי, מרצה לתלמוד בהיברו יוניון קולג'. הוא אחיה של מרגלית הר-שפי ונכדו של הרב פרופ' פינחס פלאי. למד בישיבת ההסדר קריית שמונה ולאחר מכן אצל הרב שג"ר בישיבת שיח יצחק. בשנת 2010 אושרה עבודת הדוקטורט שלו בנושא "'מלכין קדמאין': מיתוס מלכי אדום בספרות הזוהרית", בהנחיית פרופ' צבי מרק בחוג לספרות באוניברסיטת בר-אילן. 
בשנת 2004 פורסם ספר שיריו הראשון "סוסי אש" ובשנת 2006 ערך את האנתולוגיה "עד פתח הגן - איורי נחום גוטמן ומשוררים עבריים בעקבות התנ"ך" (הוצאת אבן חושן) ואת קובץ המאמרים של ישיבת שיח יצחק: "גשם: על תעניות וגשמים בעקבות מסכת תענית" (תשס"ד).
בעבר ערך את כתב העת משיב הרוח לשירה יהודית ישראלית ועורך את כתב העת "עתר". מלמד חסידות וקבלה בישיבת שיח יצחק, בבית מורשה בירושלים ובמכללת יעקב הרצוג. נשוי למשוררת סיון הר-שפי.
נקודת היפוך

נקודת היפוך (סוֹלְסְטִיס) הוא הזמן במהלך השנה שבו הנטייה של ציר כדור הארץ מגיעה לשיאה מול השמש. בכל שנה מתרחשות שתי נקודות היפוך: נקודת היפוך הקיץ, שבו חצי כדור הארץ אליו מתייחס הדובר נמצא בנטייה מקסימלית לכיוון השמש, ונקודת היפוך חורפית, שבו חצי כדור הארץ אליו מתייחס הדובר נמצא בנטייה מקסימלית הרחק מהשמש. נקודות ההיפוך מתרחשות בסביבות 21 בדצמבר ו-21 ביוני.
ליגת העל בכדורגל לנוער

מבנה והיסטוריה

הליגה החובבנית לנוער הוקמה עוד בתקופת המנדט הבריטי בארץ ישראל, בשנת 1941, שוחקה לאורך 3 עונות והופסקה. לאחר מכן חודשה בעונת 1947/1948 אך הופסקה בעקבות קרבות מלחמת העצמאות והקמת מדינת ישראל. לאחר הקמת מדינת ישראל הליגה אורגנה והוקמה מחדש והופסקה לאחר עונה בגלל בעיות לוגיסטיות. החל מ-1954 התקיימה ליגה באופן סדיר במבנה של חלוקת הקבוצות לליגות אזוריות, כאשר האלופות מכל מחוז מתמודדות בפלייאוף על מנת לקבוע את אלופת המדינה לאותה העונה.
החל משנת 1982 החליטה ההתאחדות על רפורמה בליגות הנוער שקבעה כי תוקם ליגה אחת עליונה לשכבת הנוער בדומה לבוגרים בה תתחרו הקבוצות הטובות ביותר ביניהן על האליפות, והליגה נקראה ליגה עילית לנוער.
הליגה המקצוענית הוקמה בשנת 1994, ונקראה "ליגה לאומית לנוער". הליגה הוקמה על בסיס ליגה עילית שהייתה נחשבת לליגה חובבנית. מספר הקבוצות עלה ל-16 והתאפשר לשתף שחקנים זרים. החל מעונת 2010/2011 נקראת הליגה "ליגת העל לנוער".
במהלך העונה כל קבוצה משחקת נגד כל אחת מהקבוצות האחרות אשר בליגה, פעם אחת באצטדיונה הביתי ופעם אחת באצטדיון היריבה, ובסך הכל 30 מחזורים. בסוף כל עונה הקבוצה במקום הראשון זוכה באליפות המדינה לנוער, והקבוצות במקומות 15 ו-16 יורדות לליגה הלאומית בכדורגל לנוער, המחולקת לשתי מחוזות (צפון ודרום), וכמו כן הקבוצות שבמקומות הראשונים בליגות אלו עולות במקומן.
חוקי המשחק זהים לחוקים החלים על ליגת העל לבוגרים אך עם שינויים קלים, הכוללים הגבלה לשני שחקנים זרים בכל קבוצה, האפשרות לשחק עם שני חריגי גיל (בני 20), והיכולת לבצע חמישה חילופים במשחק.
לקבוצות הנוער ברוב המקרים נלווים שמות מייצגים להנצחת אנשי כדורגל וקרוביהם.
מאז הקמת הליגה, קבוצות הנוער של מכבי חיפה ומכבי תל אביב שולטות בליגה זו מעצם השקעת המועדונים במחלקת הנוער באופן נרחב.
ג'ורג' פפארד

ביוגרפיה

פפארד נולד בעיר דטרויט שבמישיגן. אביו היה קבלן בניין ואמו זמרת אופרה. הוא למד בבית הספר התיכון של דירבורן, בגיל 17 התגייס לחיל הנחתים האמריקני. לאחר מכן למד הנדסה אזרחית באוניברסיטת פרדו. בנוסף הוא למד במכון הטכנולוגי של קרנגי (המכונה היום אוניברסיטת קרנגי מלון) שבפיטסבורג.

קריירה

הופעת הבכורה שלו הייתה ב-1949 בבית בובות בפיטסבורג. מאוחר יותר, הוא נרשם לסטודיו למשחק בניו יורק. עבודתו הראשונה בתיאטרון ברודוויי, הובילה אותו ב-1956 להופעתו הראשונה בטלוויזיה, יחד עם פול ניומן הצעיר, בסדרה "The United States Steel Hour".
ב-1961 כיכב לצידה של אודרי הפבורן בסרט "ארוחת בוקר בטיפאני".
מוכר במיוחד בשל תפקידו בסדרת הקאלט "צוות לעניין" (1983–1987), בה גילם את קולונל ג'ון "חניבעל" סמית'. לאחר מכן, שיחק בסדרה "יוצאים מהפשע" (1990–1992).

חייו האישיים

הוא היה נשוי 5 פעמים והביא לעולם שני ילדים מאשתו הראשונה, וילד נוסף מאשתו השנייה. פפארד התמודד עם בעיית אלכוהוליזם במשך שנים ארוכות, עד שנגמל סופית ב-1978. בשנים הבאות השקיע זמן רב לאלכוהוליסטים בתהליכי גמילה.
פפארד היה מעשן כבד, וב-1992 אובחן כחולה בסרטן הריאה, ושנתיים לאחר מכן נפטר, בלוס אנג'לס, קליפורניה, בגיל 65. הוא נקבר במדינת הולדתו מישיגן.
איילט

איילט (טורקית: Eyalet, טורקית עות'מאנית: ايالت) או גם פאשאלוק היה היחידה השלטונית הגדולה ביותר באימפריה העות'מאנית עד לתקופת הטנזימאט. האיילט הוחלף בווילאייט ב-1864. המושל שעמד בראש המערכת הפיאודלית של איילט היה מכונה "ביילרביי" (بكلربكی - "אדון האדונים") בדרגת פאשה, וסימנו היה שני טוג (טוג הוא נס של מפקד צבאי המורכב ממוט שעליו שערות זנב סוס ומעליהן כדור מוזהב); ובתקופה המאוחרת הועמדו גם וזירים, שסימנם שלושה טוגים, בראש איילטים. האיילט כונה בערבית "וילאיה" (ولاية) והעומד בראשה כונה בהתאם "ואלי". במאות ה-17 וה-18 החליף התואר "ואלי" את התואר "ביילרביי".
האיילט הראשון היה איילט רומליה (טורקית  Rumeli – "ארץ הרומאים"), שהוקם על ידי הסולטאן מוראט הראשון (1389-1359), והשתרע על כל השטחים שהעותמ'אנים כבשו באירופה. זמן קצר לאחר מכן הוקם איילט אנטוליה, שכלל את כל השטחים באסיה. מעמדם של הביילרביים של שני איילטים אלו היה בין הגבוהים בהיררכיה הפיאודלית, ובתקופה מאוחרת יותר אף הוענק להם תואר כבוד מיוחד.
האיילט התחלק לסנג'קים (בערבית "ליווא") שבראשם עמד ביי שסימנו טוג אחד, ואלו חולקו לעשרות (ולעיתים למאות) נחלות פיאודליות שכונו "טימאר" (אם היו קטנות יחסית) או "זעאמת" (אם היו גדולות יותר). בראשן של אלה עמדו במקור המפקדים של יחידות הפרשים (סיפאהים) שגבו מיסים מן האוכלוסייה שתחת מרותם. חלוקות נוספת הייתה ל"קאדילוק" או גם "קאזה" (Kaza - בדרך כלל עיר והכפרים שסביבה), שבו הייתה סמכות השיפוט בידי הקאדי וסמכות השלטון בידי הקאימקאם, ול"אגאלוק" שבראשות האגא. 
כמה איילטים, דוגמת איילט מצרים ואיילט בגדאד, לא חולקו ליחידות משנה.
דן סגל

קורות חייו

נולד למשפחה דתית מודרנית, בשכונת שערי חסד שבירושלים, למד בישיבת חורב, בישיבת קול תורה אצל הרב שלמה זלמן אוירבך, ואחר כך בישיבת פוניבז' שבה התקרב למשגיח הרב יחזקאל לוינשטיין ולראש הישיבה הרב שמואל רוזובסקי ובכולל פוניבז' שם היה לתלמידו ומקורבו של ראש הכולל הרב אהרן יהודה לייב שטינמן. כמו כן היה מקורבו של הרב יעקב ישראל קניבסקי, "הסטייפלר".
שימש כר"מ בישיבת תושיה שבתפרח, ובהמשך מונה למשגיח.
מתגורר לסירוגין בשכונת גבעת משה בירושלים ובשכונת בורו פארק בניו יורק, בשתי השכונות הוא מתפלל במניין מיוחד בבית כנסת שבו הוא מכהן כרב, ונוסח התפילה בהם כולל ניגונים רבים שהלחין בעצמו.
בתקופת הפילוג הליטאי, בין מפלגת דגל התורה ומפלגת בני תורה, שהה במשך כמה שנים רצופות בארצות הברית, מתוך רצון שלא להתערב במחלוקת. אך בהמשך חזר לישראל, ונחשב כתומך במפלגת דגל התורה, אך בכל זאת דיבר רבות בחשיבות השלום והאחדות. 
אחיו היה העיתונאי ישראל סגל שחזר בשאלה ונפטר ב-2007. המשפחה החרימה את הלווייתו של ישראל ולפי הוראתו של הפוסק החרדי הרב יוסף שלום אלישיב, לא ישבה שבעה.
דארבי אלין

החיים שלפני

לפני שהפך למתאבק מקצועי, אלין היה רוכב על סקייטבורד. לתקופה מסוימת, הוא אף היה מחוסר בית.

ארגונים עצמאיים (2015–היום)

אלין ערך את הופעת הבכורה שלו בשנת 2015 תחת שם הבמה דארבי גרייבס. אלין התחרה תחת שם במה זה מספר פעמים עד ששינה אותו שוב, הפעם לדארבי אלין.
ביוני 2017, אלין ומאט קרוס נוצחו על ידי reDRagon (בובי פיש וקייל אוריילי) במסגרת הלילה השני של Defy5 Gigantic.

World Wrestling Network‏ (2016–2019)

אלין ערך את הבכורה שלו עבור WWNLive באירוע Evolve 59, שנערך באפריל 2016, ובו הפסיד לאית'ן פייג'. ב-Evolve 74, הוא נוצח על ידי בריאן קייג' כתוצאה מספירת חוץ. באירוע Evolve 93, הוא הפסיד ל-DJ Z. חמישה אירועים לאחר מכן באירוע Evolve 98, שנערך בינואר 2018, הוא התחרה נגד זאק סברה ג'וניור על אליפות Evolve, אך כשל בניסיונו לזכות בתואר זה.
ב-30 באוגוסט 2018 במסגרת האירוע Evolve 113, דווח שאלין יתחרה נגד מתאבק WWE NXT, ולווטין דרים. בקרב ביניהם, אלין הפסיד לדרים. באירוע Evolve 116, אלין הפסיד למוסטפא עלי. אירוע אחד לאחר מכן, הוא רשם הפסד נוסף למתאבק WWE, הפעם לקסיוס אונו. לילה לאחר מכן באירוע Evolve 118, אלין נוצח פעם נוספת, הפעם על ידי רודריק סטרונג.
במהלך סוף השבוע של רסלמניה 35 הוא רשם את הקרב האחרון שלו בארגון Evolve במסגרת האירוע מספר 125. באותו השבוע נודע שהוא סיים את חוזה שלוש השנים שלו עם Evolve ו-WWN.

ארגונים בינלאומיים (2018–היום)

באירוע Verano de Escándalo, שנערך ב-3 ביוני 2018, אלין ערך את הופעת הבכורה שלו בארגון Lucha Libre AAA Worldwide במסגרת קרב משושה נגד ארו סטאר, דראגו, אוסטרליין סואיסייד, סמי גווארה וגולדן מג'יק על אליפות העולם במשקל קל של AAA, שבסופו ארו סטאר ניצח.
ב-14 במרץ 2019, אלין לקח חלק בטורניר ה-SSS16, שהתקיים באירוע Super Strong Style 16 של הארגון Progress Wrestling, כשכבר בסיבוב הראשון הוא הודח על ידי פול רובינסון.

All Elite Wrestling‏ (2019–היום)

פחות משבוע לאחר שעזב את WWN, ב-12 באפריל 2019, נודע שאלין חתם על חוזה בארגון All Elite Wrestling‏ (AEW). באירוע Fyter Fest, שנערך ב-29 ביוני, אלין התחרה נגד קודי בקרב אשר הסתיים בתיקו עקב חריגה מגבולות הזמן המוקצב (20 דקות). באירוע Fight for the Fallen, שנערך ב-13 ביולי, אלין, ג'ימי האבוק וג'ואי ג'נלה הפסידו בקרב שלושה נגד שלושה ל-MJF, סמי גווארה ושון ספירס. באירוע All Out, שנערך ב-31 באוגוסט, אלין התחרה בקרב הארדקור משולש נגד שותפיו מהאירוע הקודם, ג'ימי האבוק וג'ואי ג'נלה, שלבסוף האבוק יצא עם ידו על העליונה. בתוכנית הבכורה של AEW Dark, ששודרה ב-8 באוקטובר, אלין גבר על שימה. ב-9 באוקטובר במסגרת התוכנית השנייה השבועית של הארגון, המוכרת בשם Dynamite, אלין ניצח בקרב יחידים את ג'ימי האבוק אשר קבע את זהות המועמד לאליפות העולם של AEW לשבוע לאחר מכן אשר יתחרה נגד האלוף, כריס ג'ריקו. שבוע לאחר מכן, אלין כשל בניסיונו לזכות באליפות העולם של AEW, כשהפסיד לג'ריקו לאחר שידיו של אלין היו קשורות מאחורי גבו קרוב לחמש דקות ולאחר עזרה מצידו של ג'ייק הייגר, חברו של ג'ריקו לקבוצת Inner Circle.

חיים אישיים

ב-21 בנובמבר 2018, אלין התחתן עם המתאבקת פריסילה קלי. הוא חי בסגנון חיים מסוג סטרייט אדג'.
אלכסיי גרומוב

חייו האישיים

הוא דובר צ'כית, סלובקית ואנגלית. נשוי ואב לשני בנים: אלכסיי ודנילה.
בני בית אור

קורות חייו

נולד בכפר סבא לברוך בית אור (ליכטהויז) ולפנינה (פרל'ה טרובניאקובה), חברי "גדוד העבודה". דודו היה חיים שלי. עם גיוסו לצה"ל הצטרף לנח"ל ולאחר קורס מ"כים חי"ר עבר לצנחנים. בהמשך עבר קורס קציני חי"ר. עם סיום הקורס שימש כמפקד מחלקה בצנחנים. בשירות המילואים שימש בתפקידי פיקוד שונים בחטיבת הצנחנים הוותיקה 80 (939/226) ולחם במלחמת ששת הימים בקרב אום-כתף, בו שימש כמפקד מחלקת החוד הגדודי. בהמשך לחם במלחמת ההתשה במלחמת המרדפים בבקעת הירדן, במלחמת יום הכיפורים, בה לקח חלק במבצע אבירי לב ובמלחמת שלום הגליל.
לאחר שרות קבע כמהנדס בחיל החימוש ושורת תפקידים ניהוליים בתעשייה, גויס ב-1978 ליחידה למו"פ במטכ"ל בשירות קבע בצה"ל (יזם וניהל פרויקטים כמו "אכזרית" "תמוז", מערכות לחימה לחי"ר, הנדסה, לוחמה בטרור, ומבצעים מיוחדים). בשנת 1981 עבר מסלול שריון מלא והסבה לשריון. במלחמת לבנון הראשונה שימש בית אור כמפקד גדוד טנקים 433 בחטיבה 500 ונפצע קשה בקרב באזור ג'רג'וע (בציר המרכזי/הררי), במהלכו לחם נגד חוליית קומנדו סורית. לאחר ניתוחים והחלמה שב לפקד על גדודו בקרבות ביירות. בשנת 1983 מונה למפקד חטיבת שריון במילואים.
שימש בתפקיד ראש חטיבת אמל"ח יבשה במפא"ת/מטכ"ל ולאחר מכן יזם, יסד ופיקד על אגד 214. במסגרת זו הקים את היחידות המובחרות המפעילות חימוש מונחה מדויק, ובהן מורן, מגלן ומיתר. לאחר מכן שימש כנספח צבאי (יבשה) בארצות הברית.
לאחר פרישתו, ניהל חברות הייטק ביטחוניות. התמחה בשיקום והבראת חברות ובתיעוש חברות הזנק (סטארט-אפ). בשנת 2013 הצטרף לרשימתו של שלום בן משה בבחירות לראשות עיריית ראש העין. לאחר שבן משה זכה בראשות העיר מונה לסגן בכיר, ממלא מקום ראש העיר, יו"ר בפועל של דירקטוריון החברה הכלכלית לראש העין, יו"ר מנהלת בניית המתחמים החדשים בעיר ויו"ר וועדת הביטחון.
בני בית אור חבר בעמותות היסטוריה צבאית שונות, חבר במועצה לשלום ולביטחון, משמש כיו"ר עמותת "חץ דרוך", הקים את עמותת נש"ר לטיפול בנוער בסיכון בשיטת מיזמים עסקיים ומשמש כיו"ר שלה מאז 2003.
בית אור הוא חבר קיבוץ ראש הנקרה לשעבר, מהנדס בוגר הנדסת תעשייה וניהול/מכונות בטכניון. נשוי לאמירה (יועצת חינוכית), אביהם של תמר זאבי, טל שניידר, דני, נרי, דר ויאיר.